Agnoscant presentes atque futuri quod donnus Haimo Rufus de Castellione relinquens seculum venit Molismum, ut habitum religionis acciperet: quod et fecit. Deditque Deo et ecclesie Molismensi presbiteratum ecclesie de Banolio vel tres mansos alodii; quicquid vero uxor illius Adelina in ipsa villa habet, totum nobis post mortem suam concessit. Preterea dedit nobis uxorem Ulrici mulnerii cum infantibus suis de Insula subtus Barrum super Albam, et unum ex infantibus Wannerii de Lania et unum servum filium Hugonis apud Caleium cum uno manso, et unum pratum ad Villam Martini pertinentem (sic). Hoc donum gratanti animo laudavit uxor ejus Adelina filiique ejus Robertus clericus, Milo et Girardus.